Predlagani ukrepi so zasnovani v skladu s cilji in pravili skupne ribiške politike ter so skladni s politiko Unije na področju trajnostnega razvoja.

Podatki o mesečnem ulovu iz preteklih let, kot so bili sporočeni Komisiji, kažejo, da se staleži nekaterih drugih pelagičnih in pridnenih vrst lovijo predvsem na začetku leta. Zato bi bilo treba na podlagi navedenih podatkov o ulovu in v skladu z znanstvenim mnenjem za zadevne TAC določiti višji odstotek, ki ustreza deležu ribolovnih možnosti Unije, določenih za leto 2020, če to ne posega v pristop, ki bi se lahko uporabil v prihodnjih mednarodnih sporazumih in/ali posvetovanjih.

Namen začasnih TAC je zagotoviti, da se trajnostne ribolovne dejavnosti EU nadaljujejo. Te začasne ribolovne možnosti v nobenem primeru ne bi smele ovirati določitve dokončnih ribolovnih možnosti v skladu z mednarodnimi sporazumi in izidom posvetovanj, pravnim okvirom EU ter znanstvenim mnenjem. V okviru splošnega pristopa bi morale ustrezati 25-odstotnemu deležu ribolovnih možnosti Unije, določenih za leto 2020. Delež navedenih ribolovnih možnosti, ki pripada Uniji, je bil izračunan v skladu z načelom relativne stabilnosti in haaškimi preferencami. Ta pristop ne posega v pristop, ki bi se lahko uporabil v prihodnjih mednarodnih sporazumih. Sklenjeno je bilo, da se v zelo omejenem številu primerov (za nekatere TAC skuše, sinjega mola in šura) uporabi drugačen odstotek, kadar se staleži lovijo predvsem v začetku leta.

Svet je 15. in 16. decembra 2020 dosegel politični dogovor o ribolovnih možnostih za leto 2021. Svet se je strinjal, da bi bilo treba določiti začasne TAC za staleže, ki se delijo s tretjimi državami, dokler se zadevna posvetovanja ne zaključijo v skladu s pravnim okvirom EU in mednarodnimi obveznostmi ali, če jih ni mogoče uspešno zaključiti, dokler Svet za EU ne določi enostranskih TAC za leto 2021.

Namen predlaganih sprememb je spremeniti Uredbo Sveta (EU) 2021/XXX, kot je pojasnjeno v nadaljevanju. TAC staležev, ki jih ribiške flote Unije večinoma lovijo na začetku leta in za katere se z uporabo izjeme od splošnega pristopa za začasne TAC lahko določi višji odstotek (25 % TAC, določenega za leto 2020), če to ne vpliva na izid mednarodnih pogajanj in/ali posvetovanj, so navedeni v spodnji preglednici:

V predlogu so upoštevane povratne informacije, ki jih skozi vse leto pošiljajo zainteresirane strani, svetovalni sveti, državne uprave, organizacije ribičev in nevladne organizacije, in sicer se te informacije upoštevajo pri določanju ribolovnih možnosti.

TAC Odstotek kvot za leto 2020, uporabljenih kot podlaga za določitev začasnega TAC Škamp v Plitvini ježevcev 55 % Morski list na območju 7d (vzhodni Rokavski preliv) 40 % Morska plošča na območjih 7d in 7e (Rokavski preliv) 45 % Valovito progasta raža na območjih 7d in 7e (Rokavski preliv) 60 % Mol na območjih 7b–k (Keltsko morje) 40 % Trska v norveških vodah območij 1 in 2 50 % TAC za sinjega mola 70 % Atlantsko-skandinavski sled (podobmočji 1 in 2) 85 %

Za določitev seznama staležev, za katere bi se moral uporabljati višji odstotek namesto 25 %, se je Komisija oprla na zahteve držav članic in analizirala izkoriščenost kvot zadevne države članice v prvem četrtletju zadnjih treh let (2018–2020). Komisija je nato primerjala zvišane TAC z morebitnimi dokončnimi TAC. Ti morebitni dokončni TAC so bili brez poseganja v prihodnja posvetovanja s tretjimi državami izračunani na podlagi znanstvenega mnenja (v primerih, navedenih v osnovni uredbi ali zadevnem večletnem načrtu, za največji trajnostni donos, v drugih primerih pa na podlagi previdnostnega pristopa) in ob upoštevanju deležev Unije, določenih v Sporazumu o trgovini in sodelovanju med EU in Združenim kraljestvom.

Na podlagi analize vseh teh elementov je ugotovljeno, da so zahteve držav članic po zvišanju začasnih TAC upravičene, saj so v skladu z mnenjem ICES, veljavnim pravnim okvirom EU ter Sporazumom o trgovini in sodelovanju med EU in Združenim kraljestvom. Ta zvišanja bodo ribiškim plovilom EU omogočila izkoriščanje ribolovnih možnosti, do katerih so upravičena in ki bi jim bile sicer odvzete zaradi sezonske narave ribolova zadevnih staležev.

2021/0017 (NLE)

Predlog

UREDBA SVETA

o spremembi Uredbe (EU) 2021/XXX glede nekaterih začasnih ribolovnih možnosti za leto 2021 v vodah Unije in vodah zunaj Unije

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 43(3) Pogodbe,

ob upoštevanju predloga Evropske komisije,

ob upoštevanju naslednjega:

(1)V Uredbi (EU) št. 1380/2013 Evropskega parlamenta in Sveta je določeno, da se ohranitveni ukrepi sprejmejo ob upoštevanju razpoložljivih znanstvenih, tehničnih in gospodarskih mnenj, po potrebi vključno s poročili, ki jih pripravijo Znanstveni, tehnični in gospodarski odbor za ribištvo (STECF) in drugi svetovalni organi, ter mnenji svetovalnih svetov.

(2)Svet mora sprejeti ukrepe za določitev in dodelitev ribolovnih možnosti, po potrebi vključno z nekaterimi pogoji, ki so funkcionalno povezani s tem. V skladu s členom 16(4) Uredbe (EU) št. 1380/2013 bi bilo treba ribolovne možnosti določiti skladno s cilji skupne ribiške politike (SRP), določenimi v členu 2(2) navedene uredbe, za staleže, za katere veljajo posebni večletni načrti, pa bi bilo treba TAC določiti v skladu s pravili iz navedenih načrtov. V skladu s členom 16(1) navedene uredbe bi bilo treba ribolovne možnosti državam članicam dodeliti tako, da se zagotovi relativna stabilnost ribolovnih dejavnosti vsake države članice za vsak stalež rib ali ribištvo.

(3)Celotni dovoljeni ulov (TAC) bi bilo zato treba v skladu z zakonodajnim okvirom SRP določiti na podlagi razpoložljivega znanstvenega mnenja, ob upoštevanju bioloških in socialno‑ekonomskih vidikov, pri čemer se zagotovi poštena obravnava med ribiškimi sektorji, ter ob upoštevanju mnenj, izraženih med posvetovanjem z zainteresiranimi stranmi, zlasti na zasedanjih svetovalnih svetov.

(4)Zaradi izstopa Združenega kraljestva Velika Britanija in Severna Irska iz Unije so številni staleži postali deljeni staleži. Komisija bo na podlagi osnutka stališča Unije, ki ga mora potrditi Svet, opravila dvostranska posvetovanja z Združenim kraljestvom, dvostranska posvetovanja z Norveško ter tristranska posvetovanja z Združenim kraljestvom in Norveško. Ker navedena posvetovanja še niso zaključena, bi moral Svet ob popolnem spoštovanju Konvencije Združenih narodov o pomorskem mednarodnem pravu (UNCLOS), pravic in obveznosti obalnih držav ter njihove suverenosti in jurisdikcije določiti začasne TAC za ribolov v vodah Unije, mednarodnih vodah in vodah, do katerih plovilom Unije dostop zagotavljajo tretje države.

(5)Svet je 15. in 16. decembra 2020 dosegel politični dogovor o ribolovnih možnostih za leto 2021. Svet se je strinjal, da bi bilo treba določiti začasne TAC za staleže, ki se delijo s tretjimi državami, dokler se navedena posvetovanja ne zaključijo v skladu s pravnim okvirom EU in mednarodnimi obveznostmi ali, če jih ni mogoče uspešno zaključiti, dokler Svet za EU ne določi enostranskih TAC za leto 2021.

(6)Namen začasnih TAC iz Uredbe (EU) 2021/XXX, ki odraža politični dogovor, dosežen v Svetu, je zagotoviti, da se bodo trajnostne ribolovne dejavnosti EU nadaljevale. Te začasne ribolovne možnosti v nobenem primeru ne bi smele ovirati določitve dokončnih ribolovnih možnosti v skladu z mednarodnimi sporazumi in izidom posvetovanj, pravnim okvirom EU ter znanstvenim mnenjem. V okviru splošnega pristopa ustrezajo 25-odstotnemu deležu ribolovnih možnosti Unije, določenih za leto 2020. Vendar bi bilo treba v zelo omejenem številu primerov uporabiti drugačen odstotek, kadar se staleži lovijo predvsem v začetku leta. Ta pristop ne posega v deleže Unije, določene v Sporazumu o trgovini in sodelovanju med Evropsko unijo in Združenim kraljestvom, ki se bodo uporabili za določitev dokončnih TAC.

(7)Seznam staležev, za katere bi se moral uporabljati odstotek, višji od 25 %, bi moral temeljiti na analizi izkoriščenosti kvot v prvem četrtletju zadnjih treh let (2018–2020) za države članice, ki so zahtevale višji začasni TAC. Začasni TAC ne bi smeli presegati morebitnih dokončnih TAC, ki so bili brez poseganja v prihodnja posvetovanja s tretjimi državami ocenjeni v skladu z znanstvenim mnenjem in ob upoštevanju deležev Unije, določenih v sporazumu o trgovini in sodelovanju. Ta zvišanja začasnih TAC so v skladu z mnenjem ICES, veljavnim pravnim okvirom EU ter sporazumom o trgovini in sodelovanju. To bo ribiškim plovilom EU omogočilo izkoriščanje ribolovnih možnosti, do katerih so upravičena in ki bi jim bile sicer odvzete zaradi sezonske narave ribolova zadevnih staležev.

(8)Podatki o mesečnem ulovu iz preteklih let, kot so bili sporočeni Komisiji, kažejo, da se staleži nekaterih drugih pelagičnih in pridnenih vrst lovijo predvsem na začetku leta. Zato bi bilo treba na podlagi navedenih podatkov o ulovu in v skladu z znanstvenim mnenjem za zadevne TAC določiti višji odstotek, ki ustreza deležu ribolovnih možnosti Unije, določenih za leto 2021, brez poseganja v pristop, ki bi se lahko uporabil v prihodnjih mednarodnih sporazumih in/ali posvetovanjih.